Bħala parti minn proġett ta' devoluzzjoni tal-bereġ lill-kunsilli lokali, ilbieraħ ġiet devoluta l-Berġa ta' Santa Luċija lill-kunsill lokali tal-istess lokalità. Il-Ministru għas-Saħħa Chris Fearne qal li l-bereġ, 54 b'kollox, huma pilastru ewlieni tas-servizzi tas-saħħa fil-komunità u qed issir ħidma biex ikomplu jissaħħu. Kull sena jkun hemm aktar minn 200,000 vista fil-bereġ madwar Malta u Għawdex. "Bħalma għamilna f'numru ta' bereġ, f'din ukoll se nkunu qegħdin noffru s-servizzi ta' lifestyle clinics. Klinika li l-għan tagħha mhux biss li tfejjaq, iżda li tipprevjeni," qal Fearne. Il-Ministru qal li l-kura primarja hija pilastru importanti fil-qasam tas-saħħa – li dan il-gvern qiegħed jieħu bis-serjetà. "Fil-jiem li ġejjin se nkunu qegħdin ninawguraw kmamar ġodda għal podjatrija fil-poliklinika ta' Raħal Ġdid, dan barra proġett ta' ristrutturar fil-poliklinika tal-Gżira.'' Is-Segretarju Parlamentari għall-Gvern Lokali Stefan Buontempo qal li l-Berġa ta' Santa Luċija hija prodott ieħor tal-kollaborazzjoni bejn iż-żewġ entitajiet. Huwa qal li "permezz ta' dan il-proġett, kull ma jmur, qed inressqu s-servizzi tas-saħħa eqreb lejn il-komunità permezz ta' investimenti mmirati, sabiex jiġu rrinovati binjiet li qabel kienu abbandunati jew mhux użati, u s-servizz tas-saħħa fil-komunità jingħata f'ambjent isbaħ u aktar akkoljenti." Is-Segretarju Parlamentari Buontempo saħaq li s-servizz tas-saħħa fil-komunità qed jitjieb, fost l-oħrajn, għax iċ-ċittadin qed ikun moqdi fil-lokalità tiegħu stess u grazzi għax-xogħol li qed isir, qegħdin jiżdiedu wkoll il-ħinijet tal-ftuħ.